**NÁRODNÁ RADA SLOVENSKEJ REPUBLIKY**

V. volebné obdobie

**N á v r h**

**UZNESENIE**

**NÁRODNEJ RADY SLOVENSKEJ REPUBLIKY**

... august 2011

k posilneniu cenovej stability životne dôležitých tovarov, služieb a energií

**Národná rada Slovenskej republiky**

**A. v y j a d r u j e**

vážne znepokojenie z nežiaduceho cenového vývoja životne dôležitých tovarov, služieb a energií pre občanov a podnikateľské subjekty.

**B. ž i a d a**

**vládu Slovenskej republiky**

dôraznejšie presadzovať v príslušných orgánoch Európskej únie naplnenie čl. 3 ods. 3 Zmluvy o Európskej únii, podľa ktorého sa Európska únia usiluje o trvalo udržateľný rozvoj Európy založený na vyváženom hospodárskom raste a cenovej stabilite;

presadzovať v príslušných orgánoch Európskej únie a v medzinárodných inštitúciách razantné opatrenia proti špekulatívnym obchodom s potravinami, ropou a energiami;

prijať opatrenia v súlade s právom Európskej únie na zamedzenie nežiaduceho cenového vývoja životne dôležitých tovarov, služieb a energií pre občanov a podnikateľské subjekty s dôrazom na:

dôslednejšie využívanie cenových nástrojov verejných inštitúcií,

vypracovanie koncepcie cenovej politiky,

zabránenie nečinnosti Ministerstva financií Slovenskej republiky ako ústredného orgánu štátnej správy pre oblasť cien a cenovej kontroly;

predložiť správu podľa § 128 ods. 1 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o prijatých opatreniach na zamedzenie nežiaduceho cenového vývoja životne dôležitých tovarov, služieb a energií pre občanov a podnikateľské subjekty a o činnosti cenových orgánov v uvedenej oblasti.

Bratislava august 2011